  Виталий Пронин 19-тӥ гудырикошконэ Можга ёросысь Поршурын ортчоз туала удмурт культуралы сӥзем «Тысь!» фестиваль. Та ужрад отчы Ижысь кӧчиз.- Милемлы кельшиз Дарали Лелилэн Ижын ортчытэм «Тысь!» фестивалез, малпамы сое ёросамы но ортчытыны, возьматыны ёросысь калыклымлы туала удмурт культураез, - вера Можга ёрос администрациысь егитъёсын ужанъя ёзлэн кивалтӥсез Денис Антонов. - Зэмзэ верано ке, ёросын туж ӧжыт йӧскалык ужрадъёс, программаос. Ми али та бордын ужаськом, выль удмурт проектъёс гожъяськом. Можга ёрослэн йырыз Аркадий Вершинин тодӥз ни, мон  удмурт рок-фестивальёс радъясько шуыса, дэмлаз вуонозэ Можгалан ортчытыны. «Тысь!» фестиваль но умой ортчиз ке, сое, оло, арысь аре радъяны кутском. Артистъёслы ужамзы понна пичияк коньдон но тыреммы потэ.Нош али калык возьма ни «Тысь!» фестивалез. Ортчытыны инты юнме бырйымтэ. Берло дыре Поршур палъёсын нокыӵе бадӟым ужрадъёс ӧз ортчылэ, нош макем чебер интыоссы  отын! Гурт котырын кутске бызьыны Вало шур, татын сылэ 130 аръем черк, со пулэсь, одӥг но кортӵогтэк шуккемын. Поршурын вань туристъёслы кылдытэм сюрес но.Фестиваль дыръя куноос нырысь  ик зымозы литературае. Егит гожъяськисьёс Дарали Лели, Анастасия Шумилова, Мария Векшина, блогер Евгений Александров  лыдӟозы асьсэ чуръёссэс, ортчоз «Удмурт дунне» газетэн поттэм «Ингож» бичетэн тодматскон. Собере веттаськыны луоз крезьгур тулкымъёс вылын. Концерт возьматозы «Малы ми» рок-группа, «Дукес» фолк-группа, Можгалась «Дэмдор» группа, кырӟасьёс Павел Александров, Мария Гроздова.Вераны кулэ, та фестивальын быдэс удмурт шаерлы тодмо егитъёслэн творчесвтоенызы тодматскем сяна, асьсэзыс возьматозы Можга палъёсысь егитъёс. Кылсярысь, асьлэсьтыз выль дэремъёссэ поттоз Можгалась егит модельер  Надежда Сапожникова. Выль дыръя калык паймиз вал «Дэмдор» группа. Та гурппаын шудо школаын дышетскись пиналъёс, тужгес покчиез - 8 аресъем барабанэн шудӥсь пи. Пиналъёсты огазе люкам солэн атаез Олег Дмитриев, шедьтэм крезьгуро инстурментъёсты но. Паймымон: ачиз воргорон, культураын уг,  вузкарон удысын ужа. «Дэмдор» группа али гинэ пыд вылаз султэ ай, быдэсъя тодмо удмурт кырӟанъёсты, азьланяз асьсэлэсь но кырӟанъёссэс гожъяно, вера Денис Антонов.«Тысь» фестиваль кутскозь 18.00 часын,  кыстӥськоз 22.00 часозь, йылпумъяськоз дискотекаен. 16+Фестивальлэн радлыкез:Лыдӟонъёс - «Ингож» бичетэн тодматскон.- Егитъёслы сӥзем «Кенеш» номерен тодматскон.Чуръёссэс лыдӟозы:- Дарали Лели (верос).- Евгений Александров (блогысь чуръёс).- Мария Векшина (выль романысь люкетъёс).- Богдан Анфиногенов (кылбуръёс).- Анастасия Шумилова (кылбуръёс).- Выль удмурт книгаосын тодматон. Вераськоз Йӧскалык библиотекаысь ужась Лариса Дмитриева.Мода:- Дарали Лелилэн "Гуль, яке лымшор удмурт тропикъёс" бичетэз (Ижкар).- Надежда Сапожниковалэн дӥсез (Можга).- Надежда Касаткиналэн (Игра каргурт) уйпал удмурт дӥсен адӟытонэз.Концерт- Dukes гурппалэн выль крезьгуро бичетэныз тодматскон.- Павел Александров - Shoner Paul.- МАЛЫМИ рок-группа- dj но удмурт репер Гынсапег- Маряи Гроздовыа- «Дэмдор» группаМария Векшина  Теги: Егитъёс  